Title: ประกาศนายทะเบียน เรื่อง การสั่งให้บริษัทหยุดรับประกันวินาศภัยเป็นการชั่วคราว

ประกาศนายทะเบียน

ประกาศนายทะเบียน
เรื่อง
การสั่งให้บริษัทหยุดรับประกันวินาศภัยเป็นการชั่วคราว

เพื่อการกำกับบริษัทประกันวินาศภัย
และเพื่อไม่ให้เกิดความเสียหายแก่ผู้เอาประกันภัยหรือประชาชนอันเนื่องมาจากฐานะหรือการดำเนินการของบริษัท
อาศัยอำนาจตามความในมาตรา ๕๒ แห่งพระราชบัญญัติประกันวินาศภัย พ.ศ. ๒๕๓๕
ประกอบมาตรา ๓
แห่งพระราชบัญญัติคณะกรรมการกำกับและส่งเสริมการประกอบธุรกิจประกันภัย พ.ศ. ๒๕๕๐
นายทะเบียนจึงออกประกาศไว้ ดังนี้

ข้อ ๑[๑] 
ประกาศนี้ให้ใช้บังคับตั้งแต่บัดนี้เป็นต้นไป

ข้อ ๒  นายทะเบียนจะขอรับความเห็นชอบจากคณะกรรมการกำ
กับและส่งเสริมการประกอบธุรกิจประกันภัยเพื่อมีคำสั่งให้บริษัทหยุดรับประกันวินาศภัยเป็นการชั่วคราว
เมื่อปรากฏหลักฐานว่าบริษัทมีฐานะหรือการดำเนินการอยู่ในลักษณะอันอาจเป็นเหตุให้เกิดความเสียหายแก่ผู้เอาประกันภัยหรือประชาชน
ดังเช่นในกรณีใดกรณีหนึ่งดังต่อไปนี้
(๑)
บริษัทมีเงินกองทุนน้อยกว่าร้อยละสิบของเบี้ยประกันภัยสุทธิที่ได้รับทั้งหมดสำหรับปีปฏิทินที่ล่วงแล้ว
(๒) บริษัทมีเงินกองทุนน้อยกว่าสามสิบล้านบาท
(๓)
บริษัทไม่ยื่นรายงานเกี่ยวกับฐานะการเงินและกิจการของบริษัทประจำเดือนสามรอบเดือนติดต่อกัน

ข้อ ๓  การสั่งให้บริษัทหยุดรับประกันวินาศภัยเป็นการชั่วคราว
ไม่เกินกำหนดระยะเวลาดังต่อไปนี้
(๑) หกเดือน สำหรับกรณีตามข้อ ๒ (๑) หรือ (๒)
(๒) สามเดือน สำหรับกรณีตามข้อ ๒ (๓)
แต่ทั้งนี้ไม่ต่ำกว่าสิบวันทำการ
หากในระหว่างการหยุดรับประกันวินาศภัยเป็นการชั่วคราว
หรือพ้นระยะเวลาที่นายทะเบียนกำหนดตามข้อ ๓ แล้ว
บริษัทไม่อาจแก้ไขฐานะหรือการดำเนินการตามข้อ ๒ (๑) (๒) หรือ (๓)
นายทะเบียนจะเสนอความเห็นต่อคณะกรรมการกำกับและส่งเสริมการประกอบธุรกิจประกันภัยเพื่อพิจารณาดำเนินการตามขั้นตอนของกฎหมายต่อไป

ข้อ ๔  นอกจากการดำเนินการตามที่กำหนดในประกาศนี้
นายทะเบียน คณะกรรมการกำกับและส่งเสริมการประกอบธุรกิจประกันภัย หรือรัฐมนตรี
อาจมีมาตรการเพิ่มเติมตามพระราชบัญญัติประกันวินาศภัย พ.ศ. ๒๕๓๕
เพื่อให้บริษัทมีฐานะหรือการดำเนินการไม่อยู่ในลักษณะอันอาจเป็นเหตุให้เกิดความเสียหายแก่ผู้เอาประกันภัยหรือประชาชน
อีกก็ได้

ข้อ ๕ 
ประกาศนี้มิให้ใช้บังคับกับกรณีที่นายทะเบียนด้วยความเห็นชอบของรัฐมนตรีได้สั่งให้บริษัทหยุดรับประกันวินาศภัยเป็นการชั่วคราวไว้ก่อนวันที่ประกาศนี้มีผลบังคับ

ประกาศ
ณ วันที่ ๑๔ กันยายน พ.ศ. ๒๕๕๐
จันทรา
บูรณฤกษ์
เลขาธิการ
คณะกรรมการกำกับและส่งเสริมการประกอบธุรกิจประกันภัย
นายทะเบียน

วัชศักดิ์/ผู้จัดทำ
๑๖
ตุลาคม ๒๕๕๐

[๑]
ราชกิจจานุเบกษา เล่ม ๑๒๔/ตอนพิเศษ ๑๕๐ ง/หน้า ๔๒/๘ ตุลาคม ๒๕๕๐